***პროექტი***

**საქართველოს იუსტიციის უმაღლესი საბჭოს**

**დ ა დ გ ე ნ ი ლ ე ბ ა**

**„საქართველოს იუსტიციის უმაღლესი საბჭოს ზოგიერთი გადაწყვეტილების**

**ნორმატიული აქტებისათვის მიკუთვნების თაობაზე“ საქართველოს იუსტიციის უმაღლესი საბჭოს 2020 წლის 31 იანვრის №1 დადგენილებაში ცვლილების შეტანის შესახებ**

**მუხლი 1**

„ნორმატიული აქტების შესახებ“ საქართველოს ორგანული კანონის მე-20 მუხლის მე-4 პუნქტის შესაბამისად, „საქართველოს იუსტიციის უმაღლესი საბჭოს ზოგიერთი გადაწყვეტილების ნორმატიული აქტებისათვის მიკუთვნების თაობაზე“ საქართველოს იუსტიციის უმაღლესი საბჭოს 2020 წლის 31 იანვრის №1 დადგენილებაში (www.matsne.gov.ge, 11/02/2020, სარეგისტრაციო კოდი: 010210060.74.086.016001) შეტანილ იქნეს ცვლილება და დადგენილების დანართი 29-ით დამტკიცებული „სასამართლო მედიაციის პროგრამის“ მე-7 მუხლის პირველი პუნქტი ჩამოყალიბდეს შემდეგი რედაქციით:

„1. სასამართლო მედიაციის პროცესში მონაწილე მედიატორი ვალდებულია ყოველწლიურად 1 საქმეზე სასამართლო მედიაცია ანაზღაურების გარეშე (Pro Bono) წარმართოს.

**მუხლი 2**

დადგენილება ამოქმედდეს გამოქვეყნებისთანავე.

ნიკოლოზ მარსაგიშვილი

საქართველოს იუსტიციის

უმაღლესი საბჭოს მდივანი

**განმარტებითი ბარათი**

**„საქართველოს იუსტიციის უმაღლესი საბჭოს ზოგიერთი გადაწყვეტილების**

**ნორმატიული აქტებისათვის მიკუთვნების თაობაზე“ საქართველოს იუსტიციის უმაღლესი საბჭოს 2020 წლის 31 იანვრის №1 დადგენილებაში ცვლილების შეტანის თაობაზე“**

**საქართველოს იუსტიციის უმაღლესი საბჭოს დადგენილების პროექტზე**

**პროექტის მიღების (გამოცემის) მიზეზი**

პროექტის მიღების მიზეზს წარმოადგენს სასამართლო მედიაციის როგორც დავის გადაწყვეტის ალტერნატიული მეთოდის განვითარების ხელშეწყობა. სასამართლო მედიაციის პროგრამის მე-7 მუხლის პირველი პუნქტის თანახმად, სასამართლო მედიაციის პროცესში მონაწილე მედიატორი ვალდებულია ყოველწლიურად 2 საქმეზე სასამართლო მედიაცია ანაზღაურების გარეშე (Pro Bono) წარმართოს. სასამართლოს მიერ სასამართლო მედიაციისათვის გადაცემულ საქმეთა რაოდენობის გათვალისწინებით შეიძლება მედიატორს ყოველწლიურად არ მოუწიოს ორზე მეტ საქმეზე სასამართლო მედიაციის წარმართვა. შესაბამისად, ანაზღაურების გარეშე სასამართლო მედიაციის წარმართვამ შესაძლებელია გამოიწვიოს მედიატორის მხრიდან მოტივაციის დაკარგვა. აღნიშნულიდან გამომდინარე, მედიატორთა სტიმულირების მიზნით მიზანშეწონილია ანაზღაურების გარეშე წარსამართი სასამართლო მედიაციის რაოდენობა შემცირდეს ერთ საქმემდე.

**პროექტის მიღებით გამოწვეული საფინანსო-ეკონომიკური შედეგების გაანგარიშება**

პროექტის მიღება არ გამოიწვევს საქართველოს სახელმწიფო ბიუჯეტიდან დამატებითი ასიგნებების გამოყოფას და გავლენას არ მოახდენს საქართველოს სახელმწიფო ბიუჯეტის საშემოსავლო ნაწილზე, სახელმწიფოსთვის არ წარმოშობს ახალ ფინანსურ ვალდებულებებს.

**პროექტის ავტორი და წარმდგენი**

პროექტის ავტორი და წარმდგენია საქართველოს იუსტიციის უმაღლესი საბჭო.